﻿ Преузето са [www.pravno-informacioni-sistem.rs](http://www.pravno-informacioni-sistem.rs/)

**Редакцијски пречишћен текст**

На основу члана 43. Закона о јавном информисању и медијима („Службени гласник РС”, број 83/14),

Министар културе и информисања доноси

**ПРАВИЛНИК**

**о документацији која се прилаже у поступку регистрације медија у Регистар медија**

"Службени гласник РС", бр. 126 од 19. новембра 2014, 61 од 10. јула 2015, 40 од 7. јуна 2019.

**Предмет Правилника**

Члан 1.

Овим правилником прописује се документација која се прилаже уз регистрациону пријаву у поступку регистрације медија у Регистар медија (у даљем тексту: Регистар).

Регистрациона пријава подноси се Aгенцији за привредне регистре која води Регистар у складу са законом.

**Документација која се прилаже уз регистрациону пријаву уписа медија у Регистар**

Члан 2.

Уз регистрациону пријаву уписа медија у Регистар прилаже се следећа документација:

1) одлука издавача медија (у даљем тексту: издавач) о оснивању медија и називу медија;

2) одлука издавача о језику издања, односно о језику пружања медијске услуге;

3) одлука издавача о именовању одговорног уредника медија;

4) извод из јавног регистра, којим се доказује идентитет издавача ако није регистрован у регистру који води Агенција за привредне регистре;

5) доказ о матичном броју издавача, ако није регистрован у регистру који води Агенција за привредне регистре;

6) доказ о идентитету одговорног уредника медија (за домаће физичко лице – оверена фотокопија личне карте, за страно физичко лице – оверена фотокопија пасоша, односно оверена фотокопија личне карте ако је издата страном физичком лицу);

7) овлашћење за пружање медијске услуге у складу са законом који регулише област електронских медија;

8) потврда из базе Регистра националног Интeрнет домена Србије – РНИДС о интернет адреси електронског издања;

9) акт који садржи следеће податке о лицима из члана 39. став 1. тачка 8) Закона о јавном информисању и медијима („Службени гласник РС”, број 83/14):

– пословно име, односно назив, седиште и матични, односно регистарски број за правно лице;

– лично име и ЈМБГ домаћег физичког лица или број пасоша и назив државе која је издала пасош страног физичког лица;

– појединачно процентуално учешће у оснивачком капиталу медија, за чију тачност и потпуност, својим потписом одговара физичко лице издавач медија, односно одговорно лице у правном лицу издавачу медија;

10) доказ о уплаћеној накнади за вођење поступка регистрације.

**Документација која садржи податак о тиражу медија**

Члан 3.

Уз регистрациону пријаву прилаже се и документација о тиражу медија која садржи:

1) податак о просечно продатом тиражу медија у претходној календарској години, за чију тачност и потпуност својим потписом гарантује одговорно лице издавача;

2) доказ о уплаћеној накнади за вођење поступка регистрације.

**Документација која садржи податак о новчаним средствима додељеним или добијеним од органа јавне власти**

**Члан 4.\***

**Уз регистрациону пријаву, законски заступник органа јавне власти прилаже и документацију о новчаним средствима додељеним или добијеним од органа јавне власти:\***

**1) решење органа јавне власти о додели новчаних средстава медију на име државне помоћи, а на основу спроведених конкурса и појединачних давања ради суфинансирања пројеката у области јавног информисања ради остваривања јавног интереса;\***

**2) акт на основу кога се средства додељују медију као и износ новчаних средстава добијених по било ком основу, непосредно или посредно, а која се не додељују на основу правила о додели државне помоћи;\***

**3) доказ о уплаћеној накнади за вођење поступка регистрације.\***

\*Службени гласник РС, број 40/2019

**Документација о промени регистрованих података о медију**

Члан 5.

Уз регистрациону пријаву о промени податка о медију прилаже се:

1) документ који је основ за промену регистрованог податка о медију;

2) доказ о уплаћеној накнади за вођење поступка регистрације.

**Документација која садржи основ за брисање медија из Регистра**

Члан 6.

Уз регистрациону пријаву за брисање медија из Регистра прилаже се:

1) одлука издавача о престанку издавања медија, односно пружања медијске услуге;

2) доказ о уплаћеној накнади за вођење поступка регистрације.

**Документација која се прилаже за упис података у Регистар, за медије који су регистровани у Регистру јавних гласила**

Члан 7.

Уз регистрациону пријаву за упис података у Регистар, за медије који су регистровани у Регистру јавних гласила, прилаже се:

1) одлука издавача о језику издања, односно о језику пружања медијске услуге;

2) доказ о идентитету одговорног уредника медија (за домаће физичко лице – оверена фотокопија личне карте, за страно физичко лице – оверена фотокопија пасоша, односно оверена фотокопија личне карте ако је издата страном физичком лицу);

3) акт који садржи следеће податке о лицима из члана 39. став 1. тачка 8) Закона о јавном информисању и медијима („Службени гласник РС”, број 83/14):

– пословно име, односно назив, седиште и матични, односно регистарски број за правно лице;

– лично име и ЈМБГ домаћег физичког лица или број пасоша и назив државе која је издала пасош страног физичког лица;

– појединачно процентуално учешће у оснивачком капиталу медија, за чију тачност и потпуност, својим потписом одговара физичко лице издавач медија, односно одговорно лице у правном лицу издавачу медија;

4) податак о просечно продатом тиражу медија у претходној календарској години, за чију тачност и потпуност својим потписом гарантује одговорно лице издавача;

*5) брисана је (види члан 1. Правилника - 61/2015-21)*

*6) брисана је (види члан 1. Правилника - 61/2015-21)*

7) доказ о уплаћеној накнади за вођење поступка регистрације.

Члан 8.

Податке из члана 7. овог правилника, издавач медија је дужан да пријави у Регистар, у року од шест месеци од дана почетка примене овог правилника.

**Ступање на снагу**

Члан 9.

Овај правилник ступа на снагу осмог дана од дана објављивања у „Службеном гласнику Републике Србије”, а примењиваће се од 13. фебруара 2015. године.

Број 110-00-00068/2014-04

У Београду, 13. новембра 2014. године

Министар,

**Иван Тасовац**, с.р.